정조 22년
戊午五月二十九日卯時上御熙政堂藥房入診大臣備局堂上引見入侍時藥房提調李祖源副提調李泰永記事官洪奭周記注官金良倜記事官金履永檢校待敎李存秀醫官柳光翼金孝儉李敬培李敏德李周憲李惟鑑玄必采吳仁豊朴宗潤以次進伏訖祖源曰日氣蒸熱聖體若何上曰日熱甚難矣祖源曰王大妃殿氣候何如上曰一樣矣祖源曰惠慶宮氣候何如上曰一樣矣祖源曰醫官待令入診何如上曰置之仍命書榻敎曰進御花王飮自今日一貼式煎入上曰次對入侍事傳諭命書榻敎曰他承旨入侍仍敎曰慶尙監司亦令偕入奭周承命出傳右承旨李肇源右副承旨尹光顔假注書呂東植事變假注書李弘源右議政李秉模行左參贊鄭民始行右參贊金文淳吏曹判書金載瓚兵曹判書李時秀行大護軍沈煥之趙心泰禮曹判書趙尙鎭戶曹判書趙鎭寬刑曹判書朴宗甲行護軍徐有大訓鍊都正申大顯漢城右尹李漢豊行護軍李益運開城留守韓用龜修撰尹益烈慶尙監司李義綱偕入進伏秉模曰蒸熱比甚聖體若何上曰連事悶旱且値日熱頗以爲難自昨少勝矣秉模曰今旣得雨稍寬聖慮近則寢睡水剌之節何如上曰眼視如在霧中難於看書似緣文案多閱之致而消食之節多賴櫻桃之效矣秉模曰櫻桃果好矣而或無助熱之慮乎上曰頭部及背部頗有熱意矣民始曰頭部熱候不至如年前乎上曰然矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰伏見講學廳草記則元子宮講學方以古鏡重磨方爲之睿學之日就臣不勝欣忭矣上曰此是先正李文純之所編也列聖以來無不表章尊閣而先朝亦用之經筵用之泮儒之月三講今方日熱務從簡約故先講是書且取間以游泳之義或參以詩歌矣上曰次對爲之秉模曰別無可稟之事而整理穀事封置狀啓今當稟處矣上曰有司堂上持入狀啓也鎭寬承命出持入上曰有司堂上李書九何不入來鎭寬曰方差祭受香矣上曰祭官則以摠府入直堂上塡入李書九使之入侍奭周承命出傳與行護軍李書九偕入進伏秉模曰黃海監司李義駿上疏批旨旣非軍餉又異民食而校書館釐弊條壬辰劃屬關西穀特出權宜之擧間因移屬本道近又內閣之往復葛藤宜乎卿之難安蔽一言曰無其穀則無是恥依卿所請特爲革罷還付分留條尊朝廷於日月之上云者卿言誠是矣卿以胄筵舊僚有此無隱亦可謂不負特畀至於營餉之半分事償債穀勿分事穀多處均分事亦當言下卽施猶未知其事勢竝令廟堂詳問該堂及曾經道伯人於籌坐時後日賓對回啓以爲蘇弊釐瘼之地附陳作錢之弊其爲傷財病民孰甚於是亦令廟堂講確革其弊而充其代之方以聞事命下矣取見其疏本則其一甲寅丁巳兩年所劃壯營條爲四萬六千石零乙卯只有作錢而逐年盡分以長耗條則其非支放之急需可知而遂爲目下民弊其所移劃實自常平管餉自備等穀而來者若依原式半留半分則於營爲積貯於民爲除弊事也其一癸丑大歉後停退夥然支放因以減縮故乙卯狀請加分爲四萬四百石零而丙辰因朝令停退條中四分之三旣已捧上則支放充給之外猶多剩數故償債時以此或救弊或防役而到今一道巨瘼無過於加分故就其救弊防役條中最緊而不可廢者雖因舊貫而方以折米二萬二百石還作留庫條事也其一還多之弊海州等六邑最其甚者海州則昨冬各穀數萬包分送於穀少邑安岳則前郡守筵奏減却者亦近二萬包黃鳳兩邑欲試救弊之策以多掣礙竟未果焉殷栗則營穀加分條中千餘石移作留庫條而不足爲實惠信川則姑乏善策若優得留庫條分排諸邑則足以永除民弊事也其一還穀執錢雖當穀賤之時必以高價勒徵計其雜費假使小米一石價爲三兩者勒捧五兩從今以後凡干作錢之爲公用者一依詳定例擧行事也營餉半留半分事苟利於民豈或留難而今年則節序已晩想已依前擧行姑待來頭從長稟處乙卯狀請加分穀事該營停退條旣已捧上支放充給之外猶多剩穀則償債時拖及此穀已極可訝到今折半留庫自是應行之事故已自備局發關使之依法分留則黃鳳殷信等邑還多之弊優可矯救別無可以稟處者還穀執錢一依詳定事通八道各衙門一通定式之前姑難彼此且關西前道臣所奏中一付之道臣云云誠得其宜兩西不可異同依此施行之意分付何如上曰依爲之出擧條秉模曰以海伯疏中償債穀一款論事行會該道今已許久而尙不報來似是其間廢務之故而事甚未安矣上曰尙今廢務豈不過矣乎秉模曰更煩論稟反屬屑越當自本司嚴飭矣秉模曰頃以湖西前道臣李亨元將歸時引等卜定委折令該道臣往復査問待其報來後稟處之意覆啓行會矣卽見忠淸監司韓用和所報則以爲引等委折文移往復矣回移內壬子五月到任則工禮庫物種一無見存故問其委折則春等原分定已盡於當年正月遞等之時故其後等又引用半分定而亦盡下於同年五月遞等之時云分定引等雖知謬例迫不得已更以秋等卜定引用則次次春秋攬用勢所使然而至于乙卯瓜期已過宜無更爲卜定而遞職在於二月交龜拖至六月兩庫加下其數夥然雖値將歸之際秋等半條果爲引用而亦是從前預用之致云故枚擧牒報爲辭矣臨歸分定雖諉事勢之使然當此嚴立科條痛禁引等之時不可置之當該前監司李亨元亟施罷職之典何如上曰依爲之出擧條秉模曰八道四都憑藉整理穀幻弄委折査實狀啓封置本司待麥秋稟處事命下而今則麥秋已過今日次對當爲稟處矣取見其狀本則慶尙監司李亨元其所擧行最極慢忽所謂摘發之若而邑亦是强覓而不成條理狀辭論列草草彌縫有若不知嚴畏者然本穀所重果何如重臣所奏果何如十行批旨至嚴且截奉讀以來毛骨竦然爲道臣者縱未能覈出眞贓快施當律其所奉行固當驚惶震懍罔知攸措而該道臣之若是無嚴誠亦意慮之所不到臣之駭惑非在於罪人之不能査得實在於査體之全不謹畏而堂疏論劾前旣嚴峻繡啓按發又及他事方有拿問之嚴命該府自當考律處斷姑不敢仰請律名全羅監司李得臣急於擧行至以零零瑣瑣不足上煩之事鳩合登徹論以査體萬萬未安而原其情則亶出於靡不用極反失常格之致姑先從重推考忠淸監司韓用和幺麽吏奸說太張皇情雖出於遑急跡反歸於屑越推考警責其餘五道四都別無可以論奏者到今本穀都屬華城更無關於他道民邑無論此道彼道原狀啓有不敢冒徹於香案之前一竝勿施其中因此査事而他罪現發之邑不可以原啓之勿施因以置之此則令各該道臣另具狀聞條列罪狀以爲令該府稟處之地何如上曰依爲之今則以整理穀爲名者都屬華城便同毛將焉付而重臣所奏不無傳聞之差爽此則還爲可幸而列邑犯科之有無姑無論其時擧條批旨何等嚴截則爲道臣者揆以分義道理宜乎震剝罔措求死不得而所謂李亨元者厚蒙恩眷屢叨藩臬其所畏愼豈下於完伯畿伯錦伯而夷考擧行全沒懼法狀辭之無狀査事之無實卽八道道臣所未敢爲者縱其營裨侵虐列邑民莫不嗷嗷反以莫重穀名看作疾首蹙頞之資者眞所謂罪上添罪間有筵臣以此論奏者而待今年麥秋後處分旣出爲民之意則不可輕先拿覈姑待此朔之將晦矣今則新伯辭朝封伏開坼若於亨元一或寬假昨年嚴截之敎歸於一番戲劇有國有法寧有是乎今人脆瘐無氣力故不得純用治蜀之政者六君子湯症不欲以大承氣湯投下也以是百事委靡人不畏法目下事亦由於是待其拿來嚴囚嚴問捧口招萬一漫漶於納供之際當依筵敎處之以此爲先分付該府待就囚使之卽爲開坐擧行可也出擧條仍敎曰此事之當初起端何等嚴截而畢竟收殺若或歇後則寧有如許國綱大抵李亨元之前此眷庇何如委寄何如而今番事眞所謂自批其頰忠信重祿卽是養廉之意如渠之屢典營邑者借使所犯不至於不法亦有甚於他人之不法況以繡啓觀之亦多有不法之狀者乎今則本事旣已變通親問之擧姑不欲爲之而圍籬之律焉可逭也萬一納供又復漫漶則施威嚴問斷不可已矣秉模曰廉之一字卽爲藩臣者所當先加着意處大抵以廉爲主然後私意邊輕私意輕則自歸於奉公矣近來按藩之臣如前箕伯者足爲諸道之表嶺伯今方辭陛臣亦以此加勉矣上曰近來諸道有所謂別別備名色殊甚怪駭惠堂亦聞之乎民始曰旣有元別備名色故果有別別備名色矣上曰所謂別備名色出而均役給代以後着手無處凡係爲弊蠲減不得不覓給其代處或用別備條其實則近於所謂羨餘旣有備置畢竟取用至登於公家文字寧有如許體貌況又創出無於前之別別備名色乎此則自廟堂嚴飭痛革好矣秉模曰聖敎至當卽爲革去誠好矣秉模曰慶源府使趙蒙錫辭朝發行之後身病猝重今已多日萬無起動之勢云而旣無以呈遞於吏曹又無以辭狀於本道該邑事誠爲可悶今姑改差令該曹口傳擇差催促下送何如上曰依爲之出擧條秉模曰箭串牧場留放之數漸多而本司所屬草場甚爲狹窄六宮草場便同一場而所屬各異無以通同放牧臣意則以此草場屬之本寺似好矣上曰六宮草場之出屬司僕名色豈不正大而但出屬之後下輩之奸弊旣難嚴防則畢竟盡歸於起墾此所以趑趄者也且牧場與拜峯鎭相近不無相較之端云鎭將之兼監牧果何如耶秉模曰若以兼監牧成爲定式則誠多便好之端且無相妨之患矣上曰本營提擧則以爲如何民始曰鎭土旣難同屬於牧場則已多掣礙之端且鎭軍是本營正軍亦不可兼屬於牧子則雖兼監牧之名亦難保其有實效矣上曰本寺二提調之所見亦何如時秀曰其在事勢兼管誠便好而必使牧場凡事皆屬於鎭將賞罰本寺主管然後方爲便當矣上曰拜峯設鎭蓋以曾奉園寢之地事體自別不可曠置且其地勢亦有關於形便矣今此兼管旣云便好以別將兼內乘稍尊其地望則以鎭以牧可以兩不相妨而其於管束下屬亦似勝於兼監牧矣秉模曰如是則添一冗官而地望之稍尊似未必有益於實效矣民始曰欲兼牧政則須居場內可以管領而本鎭在於場外此亦爲掣礙之一端矣上曰大將亦陳所見也心泰曰臣亦與提調無異見本鎭所管旣成軍制坐處凡節有難移易矣上曰近來馬政何如秉模曰昨臈以後南陽所納爲五十餘匹今年半歲之內濟馬生息亦爲六十餘匹矣上曰大抵牧政之近頗修明亦爲可幸而苟究其修明之策雖不能爲斗浦纛島之水朴排必使環朴排四面之地都執田土俱隷牧場如私田八家之同養公田衆心成城以固看護則誠好矣而今雖不能如是年來修築之節專賴故右相之力矣秉模曰修明之政如復古規則豈不誠好矣而卒難議到矣上曰兼監牧之論今日卒難決定更加爛商後草記稟處好矣命大臣就座民始曰本廳米條近甚苟簡前頭經用有不敷之慮不可不預爲拮据措置伏聞平安監營有擇置木二百五十同久必朽傷方有改色之議云若得此木則有換作京米之道而此是該營留庫條亦不可直爲請得以該道所在常賑穀準折給價仍屬之別餉穀則在該營留庫木與穀無間在該道穀簿亦無減縮而本廳則可以從便得米可謂彼此兩便以此議于大臣大臣之意亦以爲便好故敢此仰達矣上曰依爲之出擧條民始曰儲置米摘奸法意有在而久未爲之外邑之果能典守無欠有未可必其在重儲留之道不可一任抛置從當別遣摘奸而爲先令道臣逐邑摘奸具實數報于本廳以爲京司摘奸時憑考之資如或相左則雖道臣難免其責之意出擧條知委何如上曰依爲之出擧條文淳曰京師民物殷庶雖無農作之業其所裕食專賴四方之商賈而年前因都雇之禁法司下屬憑藉作弊罔有紀極一有儲穀輒稱都雇百般侵虐甚至於蕩敗家産之境故江村米商輩以此爲戒雖値歉歲貿米儲積絶無僅有致使都下根本之地不免艱食之患事之駭然孰甚於此大抵奸民都雇之習誠爲可痛都雇云者都執貨權操切專利之謂也固不可不嚴法禁斷而至若往來貿遷卽亦四民中一業而無是則無以通貨財濟有無今因都雇之弊竝與商賈之類亦不得貿儲則眞所謂矯枉而過直此雖下屬輩私自作梗之致而不可無先事曉惑之道臣意則爲先嚴飭秋曹京兆及左右捕廳俾不得如前橫侵使米商輩曉然知都雇之必抵罪貿穀之必無罪則似有益於都民裕食之方敢此仰達矣上曰依爲之出擧條上曰今番雨澤列邑各異來頭年事將成穴農矣秉模曰已爲移秧處則將有善成之望矣上曰頃有黍稷亦爲代播之議稷亦可以代播乎秉模曰稷是早播之穀不可代播而代播之可用者只木麥及晩黍矣上曰木麥旣已移劃華城而使之自爲移來則豈非行不得之事乎秉模曰華留旣欲移去云故雖以此措語而事勢實難自運草記批旨中輸給之敎誠至當矣載瓚曰災邑守令勿爲許由前後飭令至爲嚴截而近日三南受由守令之上京者甚多或自臣曹催促下送或因特敎竝卽還官而此時南邑之暫曠不但可悶每以此事屢勤飭敎事體萬萬未安此後則三南守令若非親病之不得不歸護者則因他事請由者限秋事登場切勿給由事申飭各該道臣何如上曰依爲之出擧條時秀曰近來戢盜之政日漸懈弛外方竊發之患比比有之平民之受弊甚多而爲營將中軍者惟以徵債督逋等不干之事爲務詗盜一節全不着念蓋營將中軍差送者纔過十朔便卽內遷之故皆無久志甚至於抛棄職務事之寒心莫此爲甚或値災歲尤宜申嚴自今諸道營將中軍必以有地處履歷者擇差未滿二十朔之前無得內遷事定式施行各自營閫嚴加管束如有慢忽不職之人大則狀聞論勘小則殿最警責俾有實效事嚴飭分付何如上曰依爲之出擧條尙鎭曰卽接長陵令參奉所報則本陵局內松雜木年年自枯朽折者幾爲千百計云莫重陵寢局內毋論遠近自枯朽傷木之數若是夥多極爲驚心爲陵官者若或善爲禁養隨傷枚報則到今數爻豈至若是夥多乎隱匿不報之前後陵官事當摘發論勘而自初不報者不知在於何年今方査出計料自枯朽傷木勢當斫伐而岡麓間多稀疎童濯之慮待明春廣加播植之意嚴飭陵官自枯木之體大可合於棟椽者照數除置取用於前頭齋所修理時其餘無用雜木似合於祭享時火臺木而數旣夥然事體重大有不敢自下擅斷敢此仰達矣上曰當爲先別遣摘奸看審形止後處分而本陵松政尤有自別舊長陵松柏多是寧廟朝手植辛亥移奉之後先朝亦遵故事丁閣之傍親植數本今幾爲拱抱年前謁陵也造銅甲護其樹以識之陵樹拱護何處不有所重而本陵所重有若此此而一有疎忽其爲悚悶豈可專責齋郞乎且以先朝盛意仰體則處分之截嚴當如何旣聞之後不可尋常處之當該匿不枚報與不謹禁養之齋郞等爲先令該府拿來嚴問捧口招以聞今番摘奸後別般劃一定式草記昧爽以後不謹官員隨現勘以加等之律可也出擧條鎭寬曰本曹前正郞鄭昌耆頃拜南邑旋以病得遞矣近聞所傷漸差云姑爲仍任何如上曰依爲之出擧條煥之曰戶曹判書趙鎭寬以前古阜郡守鄭昌耆仍任戶曹郞廳仰請蒙允矣昌耆曾奉古阜除命辭朝之後因落馬傷損不得赴任云幸被特恩得遞弊邑戶郞則留窠已過半月而今戶判乃請以昌耆仍任其窠戶郞雖難其人多數蔭官之中有若非此人莫可然者論以朝體似甚苟簡戶曹正郞鄭昌耆仍任事勿施戶曹判書趙鎭寬推考何如上曰旣仍何必勿施推考事依爲之出擧條益烈曰諸道整理穀狀啓之封置廟堂今已多月而臣等惟待處分之日矣今日賓對事端旣發敢此仰達矣諸道臣狀啓中前慶尙監司李亨元狀辭臣雖未得見以向來傳敎下者及今日大臣筵奏觀之其前後委寄之恩節節辜負頑濫無嚴之習萬萬絶悖究厥罪犯豈勝痛惋當初臨門親問之下敎臣方顒企而此而若不嚴覈重繩則此後藩臬之臣不畏朝廷之尊其爲方來無窮之憂容有極哉請前慶尙監司李亨元爲先以嚴囚例拿來嚴問捧口招亟施當律上曰依啓出擧條益烈曰整理穀事旣有麥秋後處分之敎而今於賑事已畢之後諸道犯科守令仍置勿問則此非朝家信法令之意請當該守令一一査出令該府拿問嚴飭上曰依啓出擧條上曰卄二日疏決文書頒布後始見卿等矣悶旱焦心何等憚勞獨於疏決不爲如例殿座不但値齋也予心竊有隱忍䀌傷者果不忍如例爲之若如例則結案死囚以至徒流安置而皆當稟決矣天下萬事莫不有絜矩之義則念及沁島予心如割以何心臨殿評論可否於流放之類乎此所以只令諸堂會眞該曹只稟死囚之案者也全保一念他不暇顧如今暑熱置之瘴鄕予則衣錦食稻予心當如何而苟有益於全保處人事上何可恤眞所謂所好有甚也對卿等豈可無一言乎至於死囚一百一度僅僅收拾精神判下而亦安知許多酌決之一一如金秤稱來乎每當判獄文書啓下之日怵然悚恐歷日靡定適幸甘雨之下於翌日予心頗自恕而猶以爲耿耿又翌日召問其時判堂其中六案有諸見之參差者云今日則大臣刑官言臣皆登筵無異疏決殿座姑未歸一之六案當問於卿等處之矣上曰京囚中結案罪人金致訥事殺死則分明而情有可恕以捕校犯法之故用加一倍之法嚴刑取服至捧結案而結案囚中一名減死之故又難輕議未免仍置刑官有所云云卿意何如秉模曰情非惡矣法難屈焉不敢爲傅輕之論矣鎭寬曰此囚之本情雖出於至情畢竟自歸於戕人前於曹讞業已畢陳更無他見矣泰永曰獄情之肯綮惟在於傷處詞證而此獄則傷痕無甚顯著詞連亦不分明而苦主反爲稱寃之說亦多傳播則於此可見其不無疑端臣待罪刑官雖見其文案殺獄至重詢問之下不敢臆對矣上曰此是捕校名色捕將亦有所聞見之可陳乎心泰曰臣旣未閱文案獄情顚末有不敢臆對而以捕校之故苦主之初不發狀傳說之不無稱寃臣亦得聞而結案罪人關係不輕恐難容易議到矣上曰更待處分可也上曰泰仁囚金者斤老味事聞前刑判言右相亦不無異同之議云然乎秉模曰致命非在於擠火而由於弊衣之延燒成於樵軍之不救今有被擠於水者衣凍致死則死由於凍而不在於擠罪在於不救其凍而不在於偶擠在水大抵償命之法以此命之絶彼手斷彼命而償此命今以此獄參互法意則恐或有一分審克之端矣鎭寬曰此囚事臣於覆啓後間因筵席言端而更陳之矣當初推擠之時元非必死之地而竟至於死者罪在諸人之不救非獨在於推擠之一漢不無參恕之端矣上曰曾經道臣亦陳所見可也民始曰當初起鬧雖非出於必殺之心末梢致命極爲慘毒則有司之臣不敢遽議傅生矣書九曰臣於待罪本道時審理此獄後追聞推官之言則被死人尹德貴之被擠赴火也敗絮延燒不得撲滅急自投身於旁近小磵中云渾身烘熱之後猝沾冷水亦足爲致命之端而此說不見於原案故伊時至有論題之擧此一款尤不可不更加詳査矣上曰此案之屢致意焉者所爲則決非故爲亦近於無情中生怯濟之卽避不卽救之右相所謂致命非在於擠火而由於延燒成於不救云者道盡實際於情法之間無容更議令道臣減死勘配事分付可也上曰淸道囚朴朔不事前刑判有所起疑云諸議何如秉模曰臣則以爲獄情凶狡斷不可不嚴訊取服矣鎭寬曰此囚事覆檢時實因終未明白故前於曹讞不過以此起疑矣上曰曾經道臣亦陳所見可也泰永曰以劇盜而又犯殺越之變白晝衆會之中恣意行凶此與尋常鬬鬨邂逅致命絶有異焉臣待罪嶺藩題送成獄者也今無他見矣上曰依爲之上曰永柔囚孟春奉事亦有異同之論卿意何如秉模曰情雖在於防身事旣因於被踢臣意則難於容議矣鎭寬曰頃於曹讞時聞於曹郞之爲伊時査官者言則當初諸議不無持難於錄啓時云前箕伯亦當知本事矣上曰前箕伯亦陳所見可也宗甲曰此獄在於臣在任時而防身之足勢雖難擇於緊歇必死之痕損乃的因於踢蹴情固可矜而法難容議不得已成獄而錄啓矣上曰使之更査狀聞可也上曰京囚李錫趾事諸議尙未歸一此亦疑案也卿意何如秉模曰臣之愚見已陳於秋堂問議時矣鎭寬曰泮村殺越前所未有得其正犯斷不可已若以獄無正犯雖知錫趾之未必有實犯而姑且執定以爲罪首則有非罪疑之義故頃日覆啓時有所仰陳矣上曰予亦豈不知爲疑案而屍帳之傷處不可但以狼藉言梃刃竝施拳踢交加如許獰毒之案卽殺獄中罕見者竟未定一正犯則非但國法之掃地豈無聽聞之駭惑亦何以懲頑俗乎秉模曰左相收議中更訊於錫趾定其正犯云者恐爲得宜矣上曰錫趾之正犯旣不分明則覈得眞箇正犯用法在所不已若指告則使之爲先停刑之意已有判下於疏決時此後開坐時斯速究竟俾無滯獄之弊事嚴飭該堂可也上曰寧海囚申思良事何如秉模曰臣則未及見其文案矣鎭寬曰思良自憤其婦之失行而剚刃於誘引之女在法固難輕貸以情容有可議矣上曰有起疑之端故旣有詢問而前有更査之命令新伯詳細査啓之意卿其傳之可也上曰刑獄何等審愼雖以今番疏決時觀之獄案疎漏尋常格例亦多放忽罪囚之不書年供語之刪肯綮以至傷痕分寸亦或差謬年前頒式之後豈敢乃爾該房承宣雖已請推此後死囚案之如彼不謹者該堂該道臣隨現卿等卽爲糾正可也出擧條命嶺伯進前義綱進奏職姓名上曰年幾何義綱曰五十七歲矣上曰屢典州郡自是熟手嶺南一路庶可弛慮矣本道之旱災殊甚果有所聞否義綱曰除拜屬耳未能詳知而昨因狀啓便聞之則營下近雖得雨終未霶霈念後咸昌等邑頗爲周洽而多移秧處云矣上曰農形則何如義綱曰邑各不同大抵穴農云矣上曰木麥代播果欲何以爲之乎義綱曰方使列邑修成冊報來於到界所當觀勢措處而有難遙度矣上曰年前湖西代播之時蠲稅處皆爲收稅云如是則民豈有信令之理乎義綱曰若有如是之弊則守令烏得免其罪乎秉模曰亦或有不代播而混入蠲稅之慮矣上曰只就其種木麥處區別蠲稅則豈有如是之弊乎仍敎義綱曰必須遍播毋致陳畓而不在多言政在其人着意擧行以副委寄可也本道還起之政最是難事癸丑還起四字使之毋敢更煩登聞則遐土愚民不知朝廷之本意守令擧行只爲目前之計甚至白地徵稅反爲小民之痼弊鋤農挾起全歸下屬之囊槖卿須着意釐弊使之曉惑之地而至於實結査出卽有司存亦須善爲擧行俾無弊端可也仍命宣諭義綱先退上曰下直守令入侍出榻敎弘源承命出傳與河陽縣監鄭冕綏偕入進伏奏職姓名命奏七事仍命宣諭訖命退諸臣以次退出